S-1192/2008

Mál þetta, sem dómtekið var 16. þ.m., er höfðað með ákæru ríkissaksóknara, útgefinni 28. október 2008, á hendur A-kk-þgf Þ-kk-þgf E-kk-þgf, [kennitala og heimilisfang] í Reykjavík „fyrir stórfellt fíkniefnalagabrot, með því að hafa, mánudaginn 7. apríl 2008, staðið að innflutningi á 2.966,24 g af amfetamíni ætluðu til söludreifingar í ágóðaskyni hér á landi. Fíkniefnin, sem ákærði móttók í Amsterdam, flutti hann til Íslands frá París, sem farþegi með flugi FI-543, en tollverðir fundu efnin falin undir botni í ferðatösku ákærða, við komu hans til Keflavíkurflugvallar“.

Telst brot ákærða varða við 173. gr. a. almennra hegningarlaga nr. 19/1940, sbr. lög nr. 64/1974, sbr. lög nr. 32/2001.

Í ákæru er þess krafist að ákærði verði dæmdur til refsingar og að framangreind fíkniefni verði gerð upptæk.

Ákærði krefst vægustu refsingar sem lög frekast leyfa.

I.

Ákærði kom til Keflavíkurflugvallar með flugi FI-543 frá París laust fyrir klukkan 16 mánudaginn 7. apríl 2008. Samkvæmt frumskýrslu tollvarða var ákærði kominn að tollhliði sem er ætlað þeim sem ekki hafa tollskyldan varning meðferðis þegar fíkniefnahundur gaf til kynna að ákærði hefði fíkniefni meðferðis eða hefði komist í tæri við þau. Ákærði, sem hafi haft meðferðis eina ferðatösku og eina handtösku, hafi því verið færður til skoðunar í leitarklefa tollgæslunnar þar sem leitað hafi verið í farangri hans. Við gegnumlýsingu á ferðatöskunni hafi vaknað grunur um að hún innihéldi fíkniefni, en í ljós hafi komið pakki sem komið hafði verið fyrir undir fölskum botni í ferðatöskunni. Í kjölfarið hafi lögregla verið kölluð til.

Samkvæmt frumskýrslu lögreglunnar á Suðurnesjum gekkst ákærði strax við því að fíkniefni væru í ferðatöskunni. Er þar haft eftir honum að sennilega væri um amfetamín að ræða, 1400 til 1800 grömm. Hann hafi jafnframt skýrt svo frá að hann hafi tekið að sér að flytja fíkniefnin hingað til lands fyrir aðila sem hann vildi ekki nafngreina og að hann hafi með því verið að greiða upp fíkniefnaskuld.

Á meðal gagna málsins er skýrsla E-kvk-ef A-kvk-ef K-kvk-ef rannsóknarlögreglumanns um rannsókn á ferðatösku ákærða og innihaldi hennar. Er þar gerð grein fyrir mælingum sem gerðar voru á töskunni og útliti hennar lýst. Þessu næst segir svo í skýrslunni: „Enginn farangur var í töskunni er hún var opnuð. Yfir botni var fóður með rennilás svo hægt var að komast að botni. Í botni var hart spjald úr plasti, 47 sm að breidd og 76 sm að lengd, pennastrik eru á baki spjaldsins og má ætla að það hafi verið sniðið í töskuna af öðrum en framleiðanda. Yfir spjaldinu var grind úr járni fyrir útdraganlegt handfang. Þegar grindin var fjarlægð kom í ljós að í töskunni var falskur botn, spjaldið sem lýst var að framan. Þegar spjaldið var fjarlægt sáust tvær brúnar pakkningar. Höfðu þær verið límdar við botn töskunnar með límrenningum sem festir voru á pakkningarnar og höfðu lím á báðum hliðum. Pakkningarnar voru fjarlægðar úr töskunni og teknar til frekari rannsóknar og ljósmyndaðar. Voru pakkningarnar áþekkar að útliti og lögun. Mældust þær 43 sm að lengd, 16 sm að breidd. Pakkning 1 viktaði 1750 g. Pakkning 2 vigtaði 1650 g.“ Því er síðan lýst með nánari hætti í skýrslunni hvernig gengið hafði verið frá pakkningunum. Um efnagreiningu, vigtun og sendingu á efnissýni til rannsóknar segir svo: „Efnið í plastpokunum úr báðum pakkningum gaf jákvæða svörun í litaprófi sem amfetamín. Efnið var vigtað og mældist efni úr pakkningu 1 vera 1514,63 g og úr pakkningu 2 vera 1451,61 g. Heildarþyngd efnanna var 2966,24 g [...]. Tekin voru 1,38 g af efninu úr pakkningunum og send til Rannsóknastofu Háskóla Íslands í lyfjafræði.“

Um rannsókn á framangreindu efnissýni og niðurstöðu hennar segir meðal annars svo í álitsgerð J-kk-ef K-kk-ef dósents 22. apríl 2008: „Með blettagreiningu á þynnu, gasgreiningu á súlu, massagreiningu, vökvagreiningu á súlu og efnaprófum fannst að sýnið innihélt amfetamín, koffeín og glúkósa. Efnaprófin bentu til þess, að amfetamínið væri að mestu á formi amfetamínsúlfats. Styrkur amfetamínbasa í sýninu var 17%, sem samsvarar 23% af amfetamínsúlfati.“

II.

Við þingfestingu málsins játaði ákærði að hafa gerst sekur um þá háttsemi sem honum er gefin að sök í ákæru. Hann tók þó fram að hann hafi talið að einungis væri um 1400 til 1800 g af amfetamíni að ræða og að ekki hafi staðið til að hann kæmi að dreifingu efnanna hér á landi, hann hafi eingöngu séð um að flytja þau til landsins.

Í skýrslu sinni fyrir dómi við aðalmeðferð málsins skýrði ákærði svo frá að hann hafi staðið í um það bil 800.000 króna skuld vegna kaupa á fíkniefnum og ekki átt peninga til að borga hana. Hefðu hann og fjölskylda hans sætt hótunum af þessum sökum. Annar þeirra aðila sem hann skuldaði hafi síðan boðið honum upp á þann kost að hann gæti fengið skuldina fellda niður ef hann tæki að sér að flytja fíkniefni til landsins. Hafi honum verið tjáð af þessum aðila að um 1400 til 1800 g af amfetamíni væri að ræða. Hafi hann ekki séð sér annað fært en að fallast á þetta. Hann hafi fengið peninga fyrir farseðli og um það bil 20.000 krónur til að kaupa gjaldeyri. Hann hafi síðan flogið til Parísar föstudaginn 4. apríl og sama dag farið þaðan með lest til Amsterdam í Hollandi. Þegar komið var til Amsterdam hafi hann hringt í númer sem aðilinn hér á landi hafði gefið honum upp og í kjölfarið hitt karlmann skammt frá hótelinu þar sem hann dvaldi. Sá hafi látið hann hafa 700 evrur. Um klukkan 17 daginn eftir hafi annar karlmaður síðan afhent honum ferðatöskuna sem innihélt þau fíkniefni sem um ræðir í málinu. Kvaðst ákærði hafa opnað töskuna og sett farangur sem honum tilheyrði í hana. Hann hafi ekki kynnt sér innihald töskunnar og aldrei séð þær pakkningar með fíkniefnum sem í henni voru, enda hefðu þær verið faldar undir fölskum botni hennar. Þá kom fram hjá ákærða að hann hafi fengið þau fyrirmæli áður en hann hélt í þessa ferð að haft yrði samband við hann þegar hann kæmi heim.

Við aðalmeðferð málsins var tekin skýrsla af J-kk-þgf K-kk-þgf dósent. Í skýrslu hans kom fram að styrkur amfetamínbasa í sýnum sem rannsóknastofa í lyfja- og eiturefnafræði fékk til rannsóknar árin 2006 og 2007 og á fyrri hluta þessa árs hafi í 75% tilvika verið undir 20%. Þá kom fram hjá honum að meðalstyrkur amfetamínbasa í neysluskömmtum sé undir 6%.

III.

Ákærði hefur í öllum meginatriðum og svo sem að framan greinir gengist við sakargiftum samkvæmt ákæru og samræmist sú játning hans fyrirliggjandi sakargögnum. Fíkniefnin sem falin voru í ferðatösku ákærða og fundust við leit tollvarða við komu hans hingað til lands mánudaginn 7. apríl 2008 voru 2966 g að þyngd. Ákærði hefur borið að hafi talið að einungis væri um 1400 til 1800 g af amfetamíni að ræða. Í reynd kærði hann sig kollóttan um magn efnanna. Er með öllu haldlaus sú málsvörn hans sem að þessu lýtur, sbr. til hliðsjónar dómur Hæstaréttar frá 7. júní 2007 í málinu nr. 149/2007. Þá hlaut honum að vera ljóst að efnin væru ætluð til söludreifingar í ágóðaskyni hér á landi, en ekkert liggur þó fyrir um það að ákærði hafi átt að koma að þeirri dreifingu með einum eða öðrum hætti. Að þessu virtu telst sannað að ákærði hafi gerst sekur um þá háttsemi sem honum er gefin að sök í ákæru. Er brot hans þar réttilega heimfært til refsiákvæða.

IV.

Í málinu er ákærði sakfelldur fyrir að hafa flutt hingað til lands verulegt magn amfetamíns. Samkvæmt matsgerð Rannsóknastofu Háskóla Íslands í lyfja- og eiturefnafræði reyndist styrkur amfetamínbasa í efnissýni vera 17%, en samkvæmt vitnisburði J-kk-ef K-kk-ef dósents mun meðalstyrkur amfetamínbasa í neysluskömmtum vera undir 6%. Svo sem fram er komið liggur ekki annað fyrir en að ákærði hafi tekið að sér að flytja fíkniefnin til landsins gegn niðurfellingu skuldar vegna kaupa hans á fíkniefnum og að hann hafi ekki átt að koma að sölu og dreifingu efnanna hér á landi.

Ákærði var tæplega 21 árs þegar hann framdi brot það sem hér er dæmt um. Hann var með dómi 19. desember 2006 sakfelldur fyrir fjögur þjófnaðarbrot, umboðssvik, gripdeild, heimildarlausa töku bifreiðar í fjögur skipti, brot gegn lögum um ávana- og fíkniefni og fyrir að hafa í sjö skipti ekið bifreið sviptur ökurétti. Brot þessi framdi ákærði á tímabilinu 23. júní til 1. október 2006. Var honum gert að sæta fangelsi í 20 mánuði, en með þessum dómi var dæmd upp 12 mánaða skilorðsbundin fangelsisrefsing sem ákærði hlaut 13. febrúar 2006 fyrir nokkur þjófnaðarbrot, stórfelld eignaspjöll og fíkniefnabrot. Ákærða var 24. september 2007 veitt skilorðsbundin reynslulausn í tvö ár á óafplánuðum 300 daga eftirstöðvum refsingar samkvæmt héraðsdómi 19. desember 2006. Hann rauf skilyrði þeirrar reynslulausnar með því að aka bifreið undir áhrifum ávana- og fíkniefna 11. og 19. október og 5. nóvember 2007. Dómur vegna þeirra brota gekk 17. apríl 2008 og var refsing ákærða ákveðin í einu lagi með hliðsjón af þeirri refsingu sem hann átti óafplánaða samkvæmt framansögðu, sbr. 1. mgr. 65. gr. laga nr. 49/2005 um fullnustu refsinga og 60. gr. almennra hegningarlaga nr. 19/1940. Var ákærða gert að sæta fangelsi í 11 mánuði og hóf hann þegar afplánun þeirrar refsingar. Þessu til viðbótar var ákærða með dómi 7. júní 2006 gerð sektarrefsing fyrir fíkniefnabrot og 12. apríl sama ára gekkst hann undir greiðslu sektar fyrir slíkt brot. Loks skal þess getið hér að ákærði var með dómi 21. september 2007 sakfelldur fyrir þjófnað, fjársvik, nytjastuld og eignaspjöll, en ekki gerð sérstök refsing.

Með vísan til þess sem að framan er rakið og hliðsjón af dómaframkvæmd og 78. gr. almennra hegningarlaga þykir refsing ákærða hæfilega ákveðin fangelsi í tvö ár. Til frádráttar refsingunni skal koma 10 daga gæsluvarðhald sem ákærði sætti frá 8. til 17. apríl 2008, sbr. 76. gr. almennra hegningarlaga nr. 19/1940.

Að kröfu ákæruvaldsins og með vísan til 6. mgr. 5. gr. laga nr. 65/1974 um ávana- og fíkniefni og 2. mgr. 14. gr. reglugerðar nr. 233/2001 um ávana- og fíkniefni og önnur eftirlitsskyld, sbr. reglugerð nr. 490/2001 og nr. 848/2002, ber að gera upptæk til ríkissjóðs þau fíkniefni, sem getið er um í ákæru og lögregla lagði hald á 7. apríl 2008.

Með vísan til 165. gr. laga nr. 19/1991 um meðferð opinberra mála verður ákærði dæmdur til að greiða allan sakarkostnað málsins samkvæmt yfirliti sækjanda um hann og ákvörðun dómsins um málsvarnarlaun, sem ákveðin eru að meðtöldum virðisaukaskatti eins og nánar greinir í dómsorði. Þá verður ákærða jafnframt gert að greiða þóknun til H-kk-ef I-kk-ef hæstaréttarlögmanns vegna verjandastarfa í þágu ákærða meðan málið sætti lögreglurannsókn, en um hana fer svo sem í dómsorði greinir, svo og 11.040 krónur í aksturskostnað.

Þ-kk-nf I-kk-nf N-kk-nf héraðsdómari dæmir mál þetta.

D ó m s o r ð:

Ákærði, A-kk-nf Þ-kk-nf E-kk-nf, sæti fangelsi í tvö ár. Til frádráttar þeirri refsingu kemur gæsluvarðhald sem ákærði sætti frá 8. til 17. apríl 2008.

Upptæk eru gerð þau fíkniefni sem í ákæru greinir og lögregla lagði hald á 7. apríl 2008.

Ákærði greiði 539.789 krónur í sakarkostnað. Þar af greiði ákærði 311.250 krónur í málsvarnarlaun til skipaðs verjanda síns, G-kvk-ef S-kvk-ef A-kvk-ef héraðsdómslögmanns, 141.930 krónur í þóknun til H-kk-ef I-kk-ef hæstaréttarlögmanns vegna verjandastarfa við lögreglurannsókn málsins, og 11.040 krónur í aksturskostnað.

Þ-kk-nf I-kk-nf N-kk-nf